TUHAN meufeureuman ubak Nabi Musa, "Ulôn teuma Lôn peuteuka saboh bala teuk ateueh raja nanggroe Meusé dan rakyat jihnyan. Óh ka lheuehnyan barô kheueh jibri keugata banmandum gatajak tatinggai nanggroe jih nyan. Dan gata banmandum ji-use nibak nanggroe jih nyan.
2 Sabab nyan jak peugah kheueh ubak bansa droe gata Israel; yue kheueh ubak awaknyan mangat jilakée piasan pirak ngon méuh nibak waréh silingka awaknyan."
3 TUHAN geupeujeuet ureuëng Meusé nyan hana kliet dan murah até ateueh ureuëng Israel. Dan Nabi Musa jeuet keu ureuëng nyang paleng jihoreumat lé banmandum peujabat dan siluroh rakyat nanggroe Meusé.
4 Nabi Musa laju geupeugah ubak raja, "Nyoe kheueh feureuman TUHAN, 'Kira-kira watée jih teungoh malam Ulôn teuma Lôn jak-jak bansaboh tanoh Meusé.
5 Tieb-tieb aneuëk agam nyang tuha nyang lahé di tanoh Meusé laju maté, phon nibak aneuëk raja Meusé sampoe ubak aneuëk namiet inong nyang jigileng gandom. Meunan cit aneuëk phon nyang jipeulahé lé banmandum beulatang nyan pih maté.
6 Bansigom nanggroe Meusé teuma teudeungoe su ureuëng meumo ba-e nyang meuweueh-weueh dan teuga-teuga, lagée nyang gohlom na teujadi dan hana teuma teujadi le.
7 Teuma nibak ureuëng-ureuëng Israel, bah kheueh nyan ateueh manusia meunan cit ateueh beulatang peulara nyan hana teuma jipeukaru. Ngon na lagée nyan gata tateupeue bahwa Ulôn kheueh TUHAN, Lôn peujeuet meulaén ureuëng Meusé ngon ureuëng Israel.' "
8 Akhé jih geupeugah lé Nabi Musa, "Banmandum peujabat Po raja teuma teuka dan jisujut dikeue ulôn dan jilakée mangat ulôn ngon bansa ulôn kamoe tinggai nanggroe nyoe, óh lheuehnyan barô kheueh kamoe jak." Dan ngon beungéh raya Nabi Musa laju geutinggai raja.
9 TUHAN meufeureuman ubak Nabi Musa, "Raja hana jipakoe peue-peue nyang gata peugah nyan, mangat Ulôn hase Ulôn peubuet nyang leubeh jai buet ajaéb bansaboh nanggroe Meusé."
10 Nabi Musa ngon Nabi Harun laju geukeureuja buet ajaéb nyan dikeue raja. Teuma TUHAN teutab geupeujeuet raja nyan kreueh ulée, sampoe raja nyan hana jibri idhin ubak ureuëng Israel jitinggai nanggroe Meusé nyan.
